L-infermiera ngħataw direttiva mill-union tagħhom, l-MUMN, biex ma jersqux lejn pazjenti bil-coronavirus sakemm ma jingħatawx ilbies protettiv. L-MUMN ilmentat li l-awtoritajiet tas-saħħa qed isegwu l-protokol tal-Għaqda Dinija tas-Saħħa iżda tħoss li dawn m’humiex biżejjed biex jilqgħu għal virus/ Il-Union tal-Infermiera u l-Qwiebel, l-MUMN, ordnat l-infermiera membri tagħha u anki infermiera oħra li jaħdmu fi sptarijiet u fid-djar tal-anzjani u fil-komunita’ biex ma jikkurawx jew jagħmlu kuntatt ma’ pazjenti li għandhom l-covid-19 qabel ma jingħataw l-ilbies protettiv/ F’konferenza tal-aħbarijiet, il-President tal-MUMN Paul Pace qal li l-Union kienet ilha minn Jannar li għamlet talba għall-coveralls biex jgħattu lill-infermiera kompletament mir-ras sas-saqajn. Qal li minflok ngħataw ġagagi li jintużaw għall-mard infettiv u mhux għal mard respiratorju bħall-coronavirus. ”Malta l-unika pajjiż s’issa li għadna qed nimxu bil-basic requirements tal-WHO, x’jiġifieri? lil ħaddiem tajnih gown sempliċi mentri f’ pajjiżi oħra tawhom coveralls minn dawk li jgħattu wkoll ir-ras, li Malta sfortunatament mhux talli ma tajnihomx iżda lanqas qed isir training.” Is-Sur Pace qal li fil-Lombardija l-Italja, kien hemm għaxra fil-mija tal-infermiera li infettaw ruħhom bil-coronavirus meta libsu ġagagi normali. Qal li għal din ir-raġuni li l-union ħarġet din id-direttiva lill-membri tagħha. Hu qal li l-union tinsab mħassba minħabba li għad-daqs u l-popolazzjoni ta’ Malta, ftit każi li jinstabu pożittivi għall-virus ifissru ħafna.